Kapinoitsijoille (1908)
Terve teille, jotka kapinoitte
 vastaan aatossuuntaa kehnoa,
 joka toiset täällä orjiks’ painaa
 tukee sortovaltaa yläluokan.

 Terve teille, jotka kysytte:
 mikä oikeus on toisten täällä
 kukat niittää kansan kärsiessä,
 mikä oikeus on toisten yksin
 elon päivänpuolla lämmitellä,
 veljen värjyessä pakkasessa.

 Terve teille, jotka kapinoitte
 pappein pimitystä inhaa vastaan.
 Kapinoikaa, että vanha laulu
»täällä kärsikää, suo palkan taivas»
 vihdoin vaikenee ja hyödylliseen työhön
 komennetaan prelaattien lauma.

 Terve teille, jotka kapinoitte,
 aivokopat ahtaat tuuletatte,
 että uutta valoa ja ilmaa
 hengen ikkunoista sisään virtaa.
 Kapinoikaa, kapinoikaa yhä
 rakkaat ystäväni, kapinoikaa,
 muutoin tukehdumme sortoon, vaivaan,
 pohatat ja köyryselät vainen
 ilman alla kääpiöinä mataa. –
 Kapinoikaa vapaaks’ ihmislapsi!

Helsinki, 1907.